U senci današnje ceremonije obeležavanja 100. godišnjice završetka Prvog svetskog rata u Parizu, dvoje ljudi našlo se u austrijskom gradu Gracu da bi, na svoj način, obeležili atentat koji je bio povod početak tog sukoba.

Foto: EPA-EFE/CHRISTOPHE PETIT TESSON

Anita Hohenberg, prapraunuka austrijskog nadvojvode Franje Ferdinanda i Branislav Princip, pranećak Gavrila Principa, pružili su jednom drugom ruke u sklopu događaja nazvanog „Rukovanje za mir“, prenela je agencija Hina.

„Bio je to njihov prvi susret. I bio je emotivan“, rekao je organizator susreta, austrijski umetnik Igor Petković. On je, kako se navodi, u Gracu organizovao niz kulturnih događanja povodom 100. godišnjice završetka rata i pozvao najbliže rođake dve porodice koje su bile direktno upletene u početak Velikog rata. Vek kasnije, Anita Hohenberg upravlja porodičnim dvorcem Aršteten, gde su Franjo Ferdinand i Sofija sahranjeni, a Branislav Princip se bavi filmom u Srbiji, navodi Hina prenoseći DPA.

Gavrilo Princip, za mnoge južnoslovenski junak, za druge srpski nacionalista, ubio je austrijskog prestolonaslednika Franju Ferdinanda i njegovu suprugu Sofiju u Sarajevu 28. juna 1914. godine, što je iskorišćeno kao povod za rat koji je, mesec danakasnije, Austro-Ugarska objavila Srbiji.

To je bio početak Prvog svetskog rata koji je za posledicu imao i raspad Habsburškog carstva.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se